Han er Premier Leagues største ulykkesfugl
Det er avisen Telegraph som har laget oversikten over de 20 mest skadde spillerne i Premier League . De har sett på antall skader de har pådratt seg siden 2010, ved hjelp av siden Premier Injuries. Det er nok ikke mange som løfter på øyenbrynene over at Arsenal har hele seks spillere inne på lista, mens Chelsea faktisk ikke har noen. Men noe overraskende er det kanskje at Wayne Rooney troner alene på topp av listen. Stjernespissen har faktisk pådratt seg 34 ulike skader i løpet av karrieren. Det er mer enn noen annen Premier League-spiller. 30-åringens største skadeproblemer har vært lysken, kneet og ankelen, men til tross for de utallige smellene, har Manchester United-kapteinen aldri vært veldig lenge ute på sidelinjen. Les også: United tapte sin fjerde straffesparkkonkurranse på rad Hans lengste skadeavbrekk er 32 dager, etter at han fikk et stygt kutt i låret under en kamp mot Fulham i 2012. Selv om Rooney har spilt mye denne sesongen, har han slitt med å finne nettmaskene og derfor måttet tåle mye kritikk. 2. Aston Villas Gabriel Agbonlahor. Den 29 år gamle spissen har vært ute på grunn av skader og sykdom 32 ganger de siste fem årene. I tillegg til en lyskeskade, som gjorde ham uaktuell i 45 dager, har Agbonlahor vært syk ved sju forskjellige anledninger. 3. Arsenals mannskap er kjent for å slite med skader. Som VG tidligere har skrevet, har blant andre Abou Diaby , Thomas Rosicky og Theo Walcott vært ute i totalt 12 år. Men den som har hatt flest skader i troppen siden 2010, er Laurent Koscielny. Den franske forsvarsspilleren har hatt 30 skader. Det er legg og rygg som har vært hans store svakhet. 4. Jonny Evans forlot Manchester United til fordel for West Bromwich i sommer, mye fordi han har vært skikkelig plaget med skader. 29 er antallet. Fire av dem har, hver og en, sendt ham på sidelinjen i over 70 dager. Ankelen er Evans store problem. Heller ikke denne sesongen har han holdt seg frisk og rask, men 27-åringen har likevel fått mye tid på banen. Kommentar: Fire grunner for den verste Chelsea-høsten på 37 år. 5. Yaya Toure er utvilsomt en viktig spiller for Manchester City. Da er det synd at han er lagets spiller med flest skader. 28 er det blitt siden han kom til klubben i 2010. Mannen fra Elfenbenskysten har likevel ikke for vane å bli ute veldig lenge av gangen, bare ved to anledninger har skadeavbrekket var i over 30 dager. Hele listen: 1. Wayne Rooney (Manchester United) - 34 skader 2. Gabriel Agblonlahor (Aston Villa) - 32 skader 3. Laurent Koscielny (Arsenal) - 30 skader 4. Jonny Evans (West Bromwich) - 29 skader 5. Yaya Toure (Manchester City) - 28 skader 6. Steven Fletcher (Sunderland) - 28 skader 7. Kieran Gibbs (Arsenal) - 28 skader 8. Samir Nasri (Manchester City) - 28 skader 9. Tomas Rosicky (Arsenal) 27 skader 10. James Collins (West Ham) - 27 skader 11. Theo Walcott (Arsenal) - 26 skader 12. Luke Shaw (Manchester United) - 26 skader 13. Danny Welbeck (Arsenal) - 26 skader 14. Vincent Kompany (Manchester City) - 26 skader 15. Mouse Dembele (Tottenham) - 26 sider 16. Phil Jones (Manchester United) - 26 skader 17. Jonathan Walters (Stoke) - 26 skader 18. Daniel Sturridge (Liverpool) - 25 skader 19. Jack Wilshere (Arsenal) - 25 skader 20. Robin van Persie (tidligere Arsenal og Manchester United, nå Galatasaray) - 25 skader (Kilde: Telegraph)
Ingen har vært like mye skadet som Manchester Uniteds Wayne Rooney (30), når man teller antall ulike skader.